VENDIM
Nr. 32, datë 13.10.2025

PËR REFUZIMIN E APLIKIMIT TË SHOQËRISË RAJONALE UJËSJELLËS-KANALIZIME KUKËS SHA PËR NIVEL TË RI TARIFOR

Në mbështetje të neneve 13, 14, 21 dhe 22, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, të ndryshuar (ligji nr. 8102), dhe të neneve 8, 10, 13 të vendimit të Komisionit Kombëtar Rregullator nr. 539, datë 30.12.2021, “Për miratimin e metodologjisë dhe procedurës për miratimin e tarifave të shërbimeve ujësjellës-kanalizime” (vendim i KKRR-së nr. 539);të vendimit të KKRR-së nr. 22, datë 14.7.2025, “Për shtyrje afati të plotësimit të dokumentacionit në procedurën e aplikimit për nivel të ri tarifor për Shoqërinë Rajonale Ujësjellës-Kanalizime Kukës sh.a.” ,

KOMISIONI KOMBËTAR RREGULLATOR,

në mbledhjen e datës 13.10.2025, pasi shqyrtoi dokumentacionin e paraqitur nga Drejtoria Tekniko-Ekonomike mbi kërkesën e Shoqërisë Rajonale Ujësjellës-Kanalizime Kukës sh.a. për ndryshimin e nivelit tarifor për shërbimin e furnizimit me ujë dhe largimit të ujërave të ndotura.

KONSTATON SE:

1. Shoqëria Rajonale Ujësjellës-Kanalizime Kukës sh.a. është licencuar me vendimin e KKRR-së nr. 3, datë 30.1.2023, “Për licencimin e Shoqërisë Rajonale Ujësjellës-Kanalizime Kukës sh.a.”, për grumbullimin dhe shpërndarjen e ujit për konsum publik dhe largimin e ujërave të ndotura.
2. Shoqëria Rajonale Ujësjellës-Kanalizime Kukës sh.a. ka aplikuar pranë ERRU-së me shkresën nr. 349 prot., datë 27.6.2025, me lëndë “Kërkesë për nivel të ri tarife për shërbimin e furnizimit me ujë të pijshëm dhe largimin (kanalizime) e ujërave të ndotura”, protokolluar me tonën nr. 355 prot., datë 30.6.2025. 
3. Bazuar në pikën 1, neni 10, i vendimit të KKRR-së nr. 539, datë 30.12.2021, “Për miratimin e metodologjisë dhe procedurës për miratimin e tarifave të shërbimeve ujësjellës-kanalizime”, aplikimi për ndryshimin e nivelit tarifor nga shoqëria, pranë ERRU-së, duhet të përmbajë dokumentacionin e mëposhtëm:
a) kërkesa zyrtare drejtuar ERRU-së për ndryshimin e tarifave për shërbimet ujësjellës, kanalizime, dhe ITUN;
b) pasqyrat financiare të vitit paraardhës certifikuar nga një ekspert kontabël i autorizuar;
c) plani 5-vjeçar i biznesit, ku të paraqitet edhe programi i investimeve dhe aseteve të reja, i cili do të hartohet në përputhje me formatin e aprovuar në këtë metodologji nga ERRU-ja, që është i detyrueshëm vetëm për grupin e shoqërive që tentojnë të mbulojnë 100% të kostove totale;
d) modeli i aplikimit për nivelin e ri tarifor. Të gjitha tabelat e modelit paraqiten të printuara dhe të firmosura nga shoqëria dhe sipas formatit excel të miratuar nga ERRU-ja;
e) organigramë dhe përshkrimet e punës së stafit sipas pozicionit të tyre;
f) aktmarrëveshjet e kredisë midis shoqërisë dhe institucioneve kredidhënëse, në rast se shoqëria është financuar me hua dhe skema e planit mujor të shlyerjeve gjatë viteve të kaluara dhe viteve të ardhshme;
g) mendimin e pushtetit vendor për tarifat e propozuara të shprehura në vendimin përkatës dhe konfirmuar nga prefekti i qarkut për legjitimitetin e tij;
h) vendimi i Këshillit të Administrimit për miratimin e tarifave të propozuara;
i) procesverbali i seancave dëgjimore me publikun sipas formatit të përcaktuar nga ERRU-ja;
j) subvencionet e përfituara nga operatori dhe ato të nevojshme gjatë periudhës rregullatore të tarifave të propozuara;
k) lejet ose autorizimet për përdorimin e ujit për shoqëritë UK lëshuar nga këshilli i basenit ujor të shoqëruara me marrëveshjen ndërmjet shoqërisë UK dhe KBU-së për pagesën e tarifave për përdorimin e ujit;
l) raport i detajuar për gjendjen teknike të sistemeve të furnizimit me ujë dhe kanalizimeve të ujërave të ndotura, në të cilën të përshkruhet inventari i aseteve në përdorim të shoqërisë me të dhëna teknike (përmasat, lloji i materialit, vitit të instalimit/ndërtimit), përfshirë dhe prioritetet për zëvendësimin e tyre. Ky material do të hartohet sipas formatit të përcaktuar nga ERRU-ja;
m) relacion analitik ekonomik për vitin paraardhës, si dhe për periudhën rregullatore që kërkohet ndryshimi i tarifave, në të cilën shprehet qartë justifikimi dhe argumentet përkatëse dhe objektivat e shoqërisë për përmirësimin e treguesve të punës;
n) në rast se shoqëria aplikon për tarifë shitje uji me shumicë, në kërkesën e saj për tarifa duhet të paraqesë: relacion teknik dhe ekonomik me llogaritjet e tarifës së shitjes së ujit me shumicë, miratimin e tarifës së kërkuar nga organet drejtuese, si dhe aktmarrëveshjet midis palëve shitës–blerës;
o) të ketë shlyer detyrimet për pagesën rregullatore sipas kontratës së nënshkruar midis ERRU-së dhe shoqërisë, dhe në rast të detyrimeve të prapambetura të ketë shlyer sipas marrëveshjes së nënshkruar mes tyre për shlyerjen me këste të tyre;
p) deklarata për vërtetësinë dhe saktësinë e të dhënave sipas nenit 26 dhe nenit 46 të kësaj metodologjie.
4. Nga shqyrtimi i dokumentacionit të paraqitur nga Shoqëria Rajonale Ujësjellës-Kanalizime Kukës sh.a. deri më datë 13.10.2025, evidentohet se mungojnë këto dokumente:
a) bilanci dhe pasqyrat financiare të vitit paraardhës, të certifikuara nga një ekspert kontabël i autorizuar për secilën shoqëri UK;
b) raporti i audituesit të pavarur;
[bookmark: _GoBack]c) modeli i aplikimit për nivelin e ri tarifor nuk është paraqitur aplikimi në formë elektronike, gjithashtu, dhe modeli i aplikimit i dorëzuar fizikisht është i paplotësuar, nuk janë të gjitha informacionet që duhen sipas metodologjisë;
d) mendimi i pushtetit vendor për tarifat e propozuara të shprehura në vendimin përkatës dhe konfirmuar nga prefekti i qarkut për legjitimitetin e tij;
e) procesverbali i seancave dëgjimore me publikun sipas formatit të përcaktuar nga ERRU-ja, për secilën bashki (nuk janë zhvilluar seanca dëgjimore me publikun);
f) subvencionet e përfituara nga operatori dhe ato të nevojshme gjatë periudhës rregullatore të tarifave të propozuara;
g) relacion analitik ekonomik për vitin paraardhës, si dhe për periudhën rregullatore që kërkohet ndryshimi i tarifave;
h) lejet ose autorizimet për përdorimin e ujit për shoqëritë UK lëshuar nga këshilli i basenit ujor (aplikime pranë AMBU-së);
i) nuk ka likuiduar detyrimet për pagesën rregullatore, për vitet 2023, 2024 dhe 2025.
Për gjithë sa më sipër, Komisioni Kombëtar Rregullator, pasi arriti në përfundimin se aplikimi i Shoqërisë Rajonale Ujësjellës-Kanalizime Kukës sh.a. nuk plotëson parashikimin e pikës 2, të nenit 10, të vendimit nr. 539, datë 30.12.2021, “Për miratimin e metodologjisë dhe procedurës për miratimin e tarifave të shërbimeve ujësjellës-kanalizime”,

VENDOSI:

1. Të refuzojë aplikimin e Shoqërisë Rajonale Ujësjellës-Kanalizime Kukës sh.a. për nivel të ri tarifor për shërbimin e furnizimit me ujë dhe kanalizime.
2. Drejtoria Tekniko Ekonomike detyrohet të njoftojë Shoqërinë Rajonale Ujësjellës-Kanalizime Kukës për vendimin e Komisionit Kombëtar Rregullator.
3. Detyrimin e Shoqërisë Rajonale Ujësjellës-Kanalizime Kukës sh.a. të aplikojë brenda datës 30 qershor 2026 për nivel të ri tarifor, sipas metodologjisë dhe procedurës për miratimin e tarifave të shërbimeve ujësjellës-kanalizime, me të dhëna të përditësuara.
Ky vendim hyn në fuqi menjëherë.
Ky vendim botohet në Fletoren Zyrtare.

KRYETAR
Gerta Lubonja

